Skielike ommeswaai oor klagte teen ‘pro-lewe-dokter’Dr. Jacques de Vos. Die Raad op Gesondheidsberoepe (RGB) het dr. Jacques de Vos, wat van onetiese gedrag aangekla is nadat hy aan ŉ swanger vrou gesê het haar ongebore baba is ŉ mens, ingelig dat alle aanklagte teen hom laat vaar word. Martus de Wet, De Vos se regsverteenwoordiger, het Woensdag gesê De Vos het reeds onskuldig op die aanklagte teen hom gepleit en is dus geregtig op ŉ bevinding in die saak. Volgens hom kan die saak nie net summier laat vaar word nie en word die sogenaamde terugtrekking beskou as die sluiting van die RGB se saak. De Vos was in 2017 ŉ intern by 2 Militêre Hospitaal in Kaapstad toe die hospitaal hom sonder ŉ verhoor van sy ginekologie-rotasie geskors het. Sy internskap is in Junie 2017 reeds afgehandel en hy sou daarna met sy gemeenskapsdiens begin het. Die hospitaal het egter geweier om hom af te teken en De Vos kon sedertdien nog glad nie weer praktiseer nie. De Vos is na die voorval van onetiese gedrag aangekla. Die tugverhoor teen hom duur egter al sowat drie jaar. In hul betooghoofde vra De Vos se regspan nou die komitee om De Vos onskuldig op die aanklagte teen hom te bevind en ook om te bevind dat De Vos professioneel opgetree het deur alle inligting aan die pasiënt te gee en bewus te wees van sy verantwoordelikheid teenoor die ma én die ongebore kind. Die klaagster in die saak – die vrou aan wie De Wet die gewraakte stelling sou gemaak het – het boonop oënskynlik steeds nie ŉ verklaring oor die voorval afgelê nie. De Vos se regspan voer aan die proses teen hom was uit die staanspoor gebrekkig en dat daar nooit ŉ klaagster in die twee klagte teen hom was nie. Ten spyte hiervan is De Vos “kwaadwillig vervolg”. “Die enige redelike gevolgtrekking wat gemaak kan word, is dat die saak teen dr. De Vos, wat betref die twee aanklagte, nie deur die pasiënt gedryf is nie, maar deur sekere mense in magsposisies by 2 Militêre Hospitaal, Wynberg,” lui die hoofde. De Wet sê hulle vra die komitee nie net om sy afkeuring van De Vos se behandeling te kenne te gee nie, maar ook om ŉ aanbeveling te doen dat die twee betrokke dokters – na wie as drs. Van Wyk en Ismail verwys word – asook enigiemand anders wat by die “vendetta” teen De Vos betrokke was, se optrede ondersoek word. De Vos se regspan voer aan sy lewe het drie jaar lank stilgestaan terwyl die saak teen hom gesloer het en dat hulle wil weet wie daarvoor aanspreeklik is. Maroela Media het ŉ navraag aan die RGB gerig en wag op terugvoer.